CELEX: 32021D0773
Language: ro
Date: 2021-05-10 00:00:00
Title: Decizia de punere în aplicare (UE) 2021/773 a Comisiei din 10 mai 2021 de autorizare a statelor membre, în conformitate cu Directiva 1999/105/CE a Consiliului, să decidă temporar în ceea ce privește echivalența materialului forestier de reproducere din anumite categorii produs în anumite țări terțe [notificată cu numărul C(2021) 3194]

12.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 169/1
               
            
         DECIZIA DE PUNERE ÎN APLICARE (UE) 2021/773 A COMISIEI
         din 10 mai 2021
         de autorizare a statelor membre, în conformitate cu Directiva 1999/105/CE a Consiliului, să decidă temporar în ceea ce privește echivalența materialului forestier de reproducere din anumite categorii produs în anumite țări terțe
         
            
               [notificată cu numărul C(2021) 3194]
            
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 1999/105/CE a Consiliului din 22 decembrie 1999 privind comercializarea materialului forestier de reproducere (1), în special articolul 19 alineatul (3),
         întrucât:
         
                     (1)
                  
                  
                     Decizia 2008/971/CE a Consiliului (2) stabilește normele de acordare a echivalenței pentru anumite țări terțe în ceea ce privește autorizarea și înregistrarea materialului de bază, cât și producția ulterioară de material forestier de reproducere din materialul de bază respectiv. Țările terțe în cauză sunt țări membre ale Sistemului OCDE de certificare a materialului forestier de reproducere destinat comerțului internațional („Sistemul OCDE pentru semințe și plante forestiere”).
                  
               
                     (2)
                  
                  
                     Decizia 2008/971/CE reglementează materialul forestier de reproducere din categoriile „sursă identificată”, „selectat” și „calificat”.
                  
               
                     (3)
                  
                  
                     În 2011, normele și regulamentele Sistemului OCDE pentru semințe și plante forestiere (3) („normele Sistemului OCDE pentru semințe și plante forestiere”) au reglementat materialul forestier de reproducere din categoriile „sursă identificată”, „selectat” și „calificat”. Normele Sistemului OCDE pentru semințe și plante forestiere au fost modificate în 2013 pentru a include categoria „testat”3.
                  
               
                     (4)
                  
                  
                     În absența unei decizii la nivelul Uniunii cu privire la echivalența materialului forestier de reproducere din categoria „testat”, statele membre pot fi autorizate să ia decizii la nivel național în temeiul articolului 19 alineatul (3) din Directiva 1999/105/CE.
                  
               
                     (5)
                  
                  
                     În 2018, Regatul Unit a devenit stat membru al Sistemului OCDE pentru semințe și plante forestiere. Regatul Unit a fost inclus ca țară terță în anexa I la Decizia 2008/971/CE (4), fără a aduce atingere aplicării dreptului Uniunii în cazul Regatului Unit și pe teritoriul acestuia în ceea ce privește Irlanda de Nord în conformitate cu articolul 5 alineatul (4) din Protocolul privind Irlanda/Irlanda de Nord la Acordul de retragere, coroborat cu anexa 2 la protocolul respectiv.
                  
               
                     (6)
                  
                  
                     Statele membre ar trebui să fie autorizate să decidă temporar în ceea ce privește echivalența materialului forestier de reproducere din categoria „testat”, produs în țările terțe enumerate în anexa I la Decizia 2008/971/CE, în așteptarea unei modificări a Deciziei 2008/971/CE. În acest context, statele membre ar trebui să se asigure că materialul care urmează să fie importat oferă garanții echivalente, în toate privințele, cu cele oferite de materialul forestier de reproducere produs în Uniune și în conformitate cu Directiva 1999/105/CE.
                  
               
                     (7)
                  
                  
                     Având în vedere timpul necesar pentru o posibilă prelungire a Deciziei 2008/971/CE și pentru a evita orice risc de perturbare a importurilor în statele membre, prezenta decizie ar trebui să se aplice până la 31 decembrie 2024.
                  
               
                     (8)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            
               (1)   Statele membre sunt autorizate să decidă dacă materialul forestier de reproducere din categoria „testat”, produs într-o țară terță, enumerată în anexă, oferă aceleași garanții cu cele oferite de materialul forestier de reproducere produs în Uniune și în conformitate cu dispozițiile Directivei 1999/105/CE.
            
            
               (2)   În scopul alineatului (1), se aplică următoarele:
               
                           (a)
                        
                        
                           „garanții” înseamnă garanții cu privire la următoarele:
                           
                                       (i)
                                    
                                    
                                       autorizarea materialului de bază pentru producerea materialului forestier de reproducere; și
                                    
                                 
                                       (ii)
                                    
                                    
                                       măsurile luate pentru producția ulterioară, din materialul de bază respectiv, a materialului forestier de reproducere în vederea comercializării;
                                    
                                 
                     
                           (b)
                        
                        
                           „material forestier de reproducere din categoria «testat»” înseamnă material forestier de reproducere:
                           
                                       (i)
                                    
                                    
                                       produs din tipurile de materiale de bază enumerate în anexă; și
                                    
                                 
                                       (ii)
                                    
                                    
                                       aparținând speciilor respective sau hibrizilor artificiali enumerați în anexa I la Directiva 1999/105/CE.
                                    
                                 
                     
         
         
            Articolul 2
            Statele membre notifică de îndată Comisia și celelalte state membre cu privire la deciziile luate în conformitate cu prezenta decizie, precum și cu privire la orice retragere a acestor decizii.
         
         
            Articolul 3
            Prezenta decizie se aplică până la 31 decembrie 2024.
         
         
            Articolul 4
            Prezenta decizie se adresează statelor membre.
         
         
            Adoptată la Bruxelles, 10 mai 2021.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 11, 15.1.2000, p. 17.
         
            (2)  Decizia 2008/971/CE a Consiliului din 16 decembrie 2008 privind echivalența materialului forestier de reproducere produs în țări terțe (JO L 345, 23.12.2008, p. 83).
         
            (3)  Deciziile Consiliului Organizației pentru Cooperare și Dezvoltare Economică, Decizia Consiliului de stabilire a Sistemului OCDE de certificare a materialului forestier de reproducere care face obiectul comerțului internațional [OECD/LEGAL/0355]. https://legalinstruments.oecd.org/en/instruments/OECD-LEGAL-0355
         
            (4)  Decizia (UE) 2021/536 a Parlamentului European și a Consiliului din 24 martie 2021 de modificare a Deciziei 2008/971/CE a Consiliului în ceea ce privește echivalența materialului forestier de reproducere produs în Regatul Unit (JO L 108, 29.3.2021, p. 1).
      
      
         
            ANEXĂ
            
                        Țara de origine
                     
                     
                        Tip de material de bază  (1)
                        
                     
                  
                        Canada
                     
                     
                        A, P, PF, C, AC
                     
                  
                        Norvegia
                     
                     
                        A, P, PF, C, AC
                     
                  
                        Republica Serbia
                     
                     
                        A, P, PF, C, AC
                     
                  
                        Elveția
                     
                     
                        A, P, PF, C, AC
                     
                  
                        Turcia
                     
                     
                        A, P, PF, C, AC
                     
                  
                        Regatul Unit  (2)
                        
                     
                     
                        A, P, PF, C, AC
                     
                  
                        Statele Unite
                     
                     
                        A, P, PF, C, AC
                     
                  
               (1)  Abrevierile din această coloană înseamnă următoarele:
            
                        A
                     
                     
                        :
                     
                     
                        Arboret
                     
                  
                        P
                     
                     
                        :
                     
                     
                        Plantaj
                     
                  
                        PF
                     
                     
                        :
                     
                     
                        Părinți de familie (familii)
                     
                  
                        C
                     
                     
                        :
                     
                     
                        Clonă
                     
                  
                        AC
                     
                     
                        :
                     
                     
                        Amestec de clone.
                     
                  
               (2)  În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, în sensul prezentei anexe, trimiterile la Regatul Unit nu includ Irlanda de Nord.